श्री शाह ने कहा कि मोदी सरकार ने ओडिशा के विकास के लिए पिछली केंद्र सरकार की तुलना में 1,32,000 करोड़ रुपये ज्यादा देने का काम किया है लेकिन ओडिशा का विकास नहीं हो रहा। उन्होंने कहा कि प्रधानमंत्री श्री नरेन्द्र मोदी जी के नेतृत्व में 112 से अधिक गरीब-कल्याण की योजनाओं की शुरुआत की है लेकिन नवीन पटनायक सरकार इन योजनाओं को नीचे तक पहुँचने ही नहीं दे रही। उन्होंने कहा कि ये योजनायें समाज के अंतिम व्यक्ति तक तभी पहुँच सकती है जब राज्य में भारतीय जनता पार्टी की सरकार बनेगी। उन्होंने कहा कि देश के 20 राज्यों में भारतीय जनता पार्टी जनता की सेवा में अहर्निश लगी हुई है और अब ओडिशा की बारी है। उन्होंने युवाओं का आह्वान करते हुए कहा कि जब तक पश्चिम बंगाल और ओडिशा में भारतीय जनता पार्टी की सरकार नहीं बन जाती, तब तक हम इसे भाजपा का स्वर्णयुग नहीं कह सकते। उन्होंने कहा कि भारतीय जनता पार्टी का स्वर्णयुग लाना ओडिशा के युवाओं के हाथ में है, मैं आपसे अपील करने आया हूँ कि आप प्रधानमंत्री श्री नरेन्द्र मोदी जी के नेतृत्व में देश भर में चल रही विकास की महायात्रा से जुड़कर नया ओडिशा बनाने के लिए कृतसंकल्पित हो जाएँ।